Knut Arild Hareide (Kristelig Folkeparti), 2014-12-01:
Eg vil starte med å gi ein varm takk til Høgre, Framstegspartiet og Venstre. Kristeleg Folkeparti er veldig godt fornøgd med det forliket som me har inngått. Me opplever òg at det budsjettet som Siv Jensen kom med hit til Stortinget i byrjinga av oktober, hadde veldig mykje bra ved seg. Innan helse såg me at det var ei rekordsatsing på pasientbehandling. Samferdselsministeren, som sit i salen, kan òg stadfeste at for ein gongs skyld opplevde me at me fekk gjort noko med forfallet, og at det skulle gå i riktig retning, og innan kunnskap og justis er det gjort betydelege satsingar. Ord som «historisk» er brukt, og det er riktig. Likevel meinte Kristeleg Folkeparti at det var betydeleg forbetringspotensial ved budsjettet. Derfor er me glade for at me har fått ein betre sosial profil på budsjettet, at det er blitt det mest offensive miljøbudsjettet nokon gong, at me har fått ein betre familieprofil – det har ikkje blitt nemnt av så mange her i dag – og ikkje minst at me har fått forbetra distriktsprofilen. Eg kjem tilbake til dette. Men eg har òg lyst til å seie nokre ord om det som skjer i morgon. Då kjem Scheel-utvalet si innstilling. Det er ei hending som eg ser fram til. Me veit at dei siste skattereformene har vore veldig vellykka, både den som Brundtland-regjeringa sto for på 1990-talet, og den som Bondevik II kom med i 2003–2004. Begge desse reformene har vore med på å forbetre norsk økonomi effektivt, me har fått meir igjen for dei. Eg meiner òg at tida no er inne til nettopp å tenkje ei ny skattereform. Kvifor det? Jo, da me vedtok den førre skattereforma, hadde Noreg relativt sett ein av dei lågaste selskapsskattane av dei landa me samanliknar oss med. I dag ligg me i det øvre sjiktet, fordi så mange land har redusert selskapsskatten. Derfor er det behov for ein heilskapleg gjennomgang, og eg håpar at me kan samle det politiske Noreg sånn som me gjorde på byrjinga av 1990-talet, sånn som me gjorde i 2003–2004, og at me òg kan oppleve det når me no får Scheel-utvalet si innstilling og får sett dei anbefalingane som kjem der. For Kristeleg Folkeparti var det særs viktig at me greidde 1 pst. av BNI til verdas fattige. I dag har me fire humanitære kriser på nivå 3. Aldri har me opplevd ein meir krevjande flyktningsituasjon enn den me har i dag. Me må faktisk 70 år tilbake i tid og til krigens dagar for å sjå ein meir krevjande situasjon. Derfor er det òg eit veldig godt signal som blir gitt når me tar imot fleire flyktningar. Òg sårbare grupper i vårt eige land har me vore opptatt av å forbetre situasjonen for. Det gjeld innan rus, psykiatri og direkte fattigdomssatsing. Gjennom forliket fekk òg Venstre og Kristeleg Folkeparti gjennomslag for meir til barnehage, ja totalt opp mot 400 millionar nye kroner inn i barnehagesatsing. Det er viktig, om me ønskjer ein reell valfridom for dei minste barna. I dag veit me at det er mange barn som har venta, relativt sett, lenge på barnehageplass. For Kristeleg Folkeparti er det valfridomen som er viktig. Det er ikkje valet mellom barnehage og kontantstøtte, men at ein kan få lov til å velje det ein sjølv ønskjer. Me sikrar òg fleire tiltaksplassar for personar med nedsett arbeidsevne. Me gjekk til val på ønsket om å gjere noko med rusbehandlingskøen. Regjeringa sitt forslag var godt, men me var med på å forbetre det, særleg for dei ideelle aktørane innanfor rusomsorga. Me sikrar òg 60 mill. kr meir til breibandsutbygging, ei av fleire viktige saker som viser ein forbetra distriktsprofil. Me sikrar at for første gong vil utsleppa innan transportsektoren gå ned. Det er ei betydelig auka satsing på klima og miljø i budsjettet, på nærmare 1,9 mrd. kr. Belønningsordninga både for kollektivtransport og gang- og sykkelvegar blir auka kraftig. Løyvingar til vedlikehald, drift og investeringar på jernbanen aukar med 500 mill. kr. Oppsummert: Me er glade for at me har vore med og sett vårt tydelege preg på budsjettet. Me opplever at det har gått i riktig retning.